  Майя Бывальцева Удмуртиысь 15 ёросъёсын но куинь каръёсын «Ёлка желаний» огъяросси акцилы кутскон сётӥзы ни. Ёрос кенешъёсысь но кар думаосысь депутатъёс секыт улон югдуре шедем, озьы ик таланто пиналъёслэсь малпанъёссэс быдэсъяло. Со сярысь улосвыл тӧролэн но кивалтэтлэн пресс-службазы ивортӥз. Нырысетӥосыз пӧлын ӟечлэсьтон ужрадэз Якшур-Бӧдья ёросын кутскизы. Отысь депутатъёс тямыс пиналъёслэсь выль ар малпанъёссэс быдэстозы. Кин ке книгаосын вузкаронние сертификат басьтоз, кылсярысь, кин ке – коньки. Сарапул ёросысь депутатъёслы 10 куронъёс вуизы. Пиналъёслэн малпанъёссы туж пӧртэмесь: одӥгезлы суредаськыны бичет кулэ, мукетызлы – куас. Ижкар думалэн та ар понна берпуметӥ сессияз депутатъёс но администрациын ужасьёс озьы ик акци борды итӥськизы. Карлэн тӧроез Олег Бекмеметьев 6-тӥ классын дышетскись нылашлэсь малпанзэ быдэстоз – солэн эшъёсыныз ӵош «Динамо» катоке ветлэмез потэ. Думалэн тӧроез Фарит Губаев 10 аресъем пияшлы крезьгуръёсты гожъяны планшет кузьмаз. Ӝоген «Ёлка желаний» акци Воткаын, Дэри, Сюмси, Яр, Балезино но мукет ёросъёсын кутскоз.  Ӵектослы луыса Выль ар азьын 600-лэсь трос пиналъёслэн но пересьёслэн, со пӧлын Быдӟым Атыкай ожысь ветеранъёслэн, малпанъёссы быдэсмозы Ватсалом, 2020-тӥ арын Удмуртия огъяросси акцие кыкетӥзэ пыриське. Туэ солы Кун Кенешлэн сессияз элькунлэн тӧроез Александр Бречалов кутскон сётӥз. Ӵектос «Единая Россия» партилэн улосвыл ёзэтэныз валче быдэсъяське.  Тегъёс: Ижкар Удмуртия пиналъёс депутатъёс праздникъёс Выльар  